
הכנסת העשרים
מושב שלישי
<פרוטוקול מס' 441>
מישיבת ועדת העבודה, הרווחה והבריאות
יום רביעי, ה' בשבט התשע"ז (01 בפברואר 2017), שעה 10:00
<סדר היום:>
<תקנות ההנדסאים והטכנאים המוסמכים (דרכי מינוי, תקופת כהונה, סייגים למינוי של ועדת משמעת), התשע"ו-2016>
נכחו:

<חברי הוועדה:> 
אלי אלאלוף – היו"ר
<מוזמנים:> 
	קובלת ועדת המשמעת של ההנדסאים והטכנאים, משרד העבודה, הרווחה והשירותים החברתיים 
	–
	רונית  שלו בן יעקב

	יועצת משפטית, משרד העבודה, הרווחה והשירותים החברתיים 
	–
	דקלה חורש

	עוזרת ראשית מח' יעוץ וחקיקה, משרד המשפטים 
	–
	הדיל יונס


<ייעוץ משפטי: >
נירה למאעי רכלבסקי
<מנהלת הוועדה:>
ענת כהן שמואל
<רישום פרלמנטרי:>
שרון רפאלי
<תקנות ההנדסאים והטכנאים המוסמכים (דרכי מינוי, תקופת כהונה, סייגים למינוי של ועדת משמעת), התשע"ו-2016>
<היו"ר אלי אלאלוף:>
בוקר טוב. אני מתכבד לפתוח את ישיבת ועדת העבודה, הרווחה והבריאות. היום 1 בפברואר 2017, ה' בשבט תשע"ז. השעה 10:41. אני מתנצל על האיחור שנבע מהמשך הדיון הקודם על נושא המנופאים. על סדר היום תקנות ההנדסאים והטכנאים. 
<נירה למאעי רכלבסקי:>
דקלה חורש ממשרד הכלכלה, בבקשה. 
<דקלה חורש:>
אני מטעם משרד הכלכלה. התקנות שהוגשו לאישור הוועדה לפי לסעיף 42 לחוק ההנדסאים עוסקות בכהונה של חברי ועדת משמעת, בדרכי המינוי שלהם, בסייגים למיניהם ובתקופת כהונה והפקיעה שלה. לפי סעיף 26 לחוק, אם היועץ המשפטי של המשרד נוכח לדעת שנעברה עבירת משמעת על-ידי הנדסאי או טכנאי הוא יכול הוא או באמצעות תובע מטעמו – קובלת שנמצאת פה – להגיש קובלנה על עבירת משמעת לוועדת משמעת. התקנות עוסקות איך ממנים את חברי ועדת המשמעת שתנאי הכשירות שלהם כבר נקבעו בסעיף 25ב לחוק. 
<נירה למאעי רכלבסקי:>
אני רק אציין שזאת ועדה שבראשה יושב שופט בדימוס, ויש בה עוד שני חברים. 
<היו"ר אלי אלאלוף:>
היא מופעלת? היא קיימת? 
<דקלה חורש:>

היא לא מופעלת כי אנחנו צריכים את התקנות. 
<היו"ר אלי אלאלוף:>
כמה זמן לקח לכם להגיש לנו את התקנות? 

<דקלה חורש:>
לקח הרבה זמן כי היו גם התייעצויות - -

<היו"ר אלי אלאלוף:>
למה? 

<דקלה חורש:>
היו גם התייעצויות - -
<היו"ר אלי אלאלוף:>
כמה זמן זה לקח? תני תשובה. זמן זה כמות. 

<דקלה חורש:>
החוק נכנס לתוקף מ-2013. צריך פה המלצה של מועצה - -

<היו"ר אלי אלאלוף:>
העונש הוא שאני צריך לטפל אחרי איחור של כמה? ארבע שנים? אני מרגיש רע מאוד עם התקנות, אני חייב להגיד לך. כי מכינים חוק שזה הדבר המסובך ביותר, נראה לי, ואחר כך זה עבודה פנימית של עובדי המדינה. המדינה שלכם זה דבר שאתם משרתים לפי לוח זמנים שלכם. זאת המדינה שלנו יחד; זאת מדינה שצריכים לשרת אותה בקצב מהיר. כי מה זה אומר? ארבע שנים לא היה צורך בוועדה הזאת? אז אני לא צריך לדון בזה. אם ארבע שנים אתם חייתם בשקט, פגעתם באזרחים, פגעתם בתלמידים, בהנדסאים וכולי, אז למה לדון עכשיו? אני רואה הזדמנות לנזוף במשרד על כך שלקח לכם ארבע שנים להביא תקנות של חוק, שלמיטב ידיעתי, הוא גם הצעת חוק של הממשלה ולא של חבר כנסת פרטי. זה אומר שאם המדינה רוצה לדרבן חוק כדאי שתכנן את זמנה, כי זה נקרא זלזול במערכת, בעיני. אני שמח שזה בפורום כמעט משפחתי של עובדי מדינה ונבחרי ציבור, ולא עם ציבור רחב אבל זאת הזדמנות שתדעו. אני לא יודע אם זה קיים ואם זה אפשרי, אבל אני לא אדון יותר בשום תקנות שלא יעמדו בלוח זמנים שייקבע מראש. אם יש לוח זמנים לתקנות אז אני אדון בהן. אם זה בא לפי מצב הרוח של המערכת אז גם לי יש מצב רוח. 
<נירה למאעי רכלבסקי:>
אני חושבת שהייתה פנייה של יושב ראש-הכנסת למשרדי הממשלה. עשינו בדיקה רוחבית, וזה קורה הרי בהרבה חוקים. אני חושבת שהייתה פנייה בעניין הזה שלא להשאיר מאחור תקנות. סליחה, אני לא רוצה ללבות, אבל רק להוסיף שזה המקום להגיד שתקנות נוספות חשובות, לפי החוק הזה, שזה כללי ההקראה במוסדות השונים להכשרת הנדסאים וטכנאים במשרד העבודה להבדיל ממשרד החינוך צריכות להגיע גם. 

<היו"ר אלי אלאלוף:>
מי יכול לעשות את העבודה מהם החוקים שעברו דרך הוועדה? 
<דקלה חורש:>
יש. 

<נירה למאעי רכלבסקי:>
יש. 

<היו"ר אלי אלאלוף:>
החוקים שדורשים השלמה באמצעות תקנות. 

<נירה למאעי רכלבסקי:>
צוות המחקר של הלשכה המשפטית עשה עבודה כזאת. 
<היו"ר אלי אלאלוף:>
אז אני הייתי רוצה לעשות ישיבה, ברשותכם. תארגנו את זה יחד עם היועצים המשפטיים. נעשה ישיבה משותפת של צוות הוועדה. אנחנו נקבע את לוח הזמנים. תבינו שזאת התדמית הגרועה שיש לנו ככנסת, והתדמית הגרועה שיש לכם. אבל אני מזדהה איתכם כי גם אני כמה עשרות שנים הייתי פקיד, ואני גאה שהייתי פקיד בחיים שלי. זאת פגיעה בנו. מי מרוויח מזה? אני לא חושב שאתם מתבטלים או מתבטלות לאור הנוכחות הנשית היפה. מגיעים לפעמים בבקשה רטרואקטיבית של שנתיים-שלוש. אז נעבור להקראה.
<נירה למאעי רכלבסקי:>

תקנות ההנדסאים והטכנאים המוסמכים (דרכי מינוי, תקופת כהונה, סייגים למינוי של ועדת משמעת), התשע"ז- 2017 
	בתוקף סמכותי לפי סעיפים 25(ו) ו- 42(א) לחוק ההנדסאים והטכנאים המוסמכים, התשע"ג–2012 (להלן – החוק), לאחר המלצת המועצה לפי סעיף 3(1) לחוק, ובאישור ועדת העבודה, הרווחה והבריאות של הכנסת, אני מתקין תקנות אלה: 

	הגדרות
	1.
	בתקנות אלה – 

	
	
	"המנהל" – עובד המשרד שמינה המנהל הכללי של המשרד לצורך יישום תקנה 2;

	
	
	"המשרד" – משרד העבודה, הרווחה והשירותים החברתיים;


	
	
	"ועדה" – ועדת משמעת כמשמעותה בסעיף 25 לחוק.

	שיבוץ ממלא מקום 
	2.
	(א)
הוגשה קובלנה לוועדת המשמעת לפי סעיף 26(א) לחוק ונמנע מחבר הוועדה להתחיל את הדיון בקובלנה, רשאי המנהל לשבץ במקומו ממלא מקום שמונה לפי סעיף 25 לחוק.


	
	
	(ב)
בכפוף לסעיפים 29 ו-30 לחוק, המותב שהחל לדון בקובלנה ימשיך בדיון בה עד לסיומו.


	תקופת כהונה
	3.
	(א)
חבר ועדה יתמנה לתקופה של שלוש שנים, ורשאי השר לשוב ולמנותו לתקופת כהונה אחת נוספת, ולאחר הפסקה של שלוש שנים רצופות לפחות, רשאי השר לשוב ולמנותו לשתי תקופות כהונה נוספות רצופות לכל היותר.


<נירה למאעי רכלבסקי:>

שתי תקופות כהונה נוספות זה לקוח מחוקים אחרים? 
<דקלה חורש:>
לקחנו את זה ממודל שקיים בחוק המתווכים. 
<נירה למאעי רכלבסקי:>

אוקיי. 
	
	
	(ב)
התפטר חבר ועדה,  בוטל מינויו או נפטר, ימונה חבר אחר תחתיו, והוא יכהן עד תום תקופת הכהונה של החבר האמור.

	סייגים למינוי
	4.
	לא ימונה חבר לוועדה אם התקיימו בו אחד או יותר מאלה: 

	
	
	
	(1)
הוא הורשע בפסק דין סופי בעבירה פלילית או בעבירת משמעת, שמפאת מהותה, חומרתה או נסיבותיה אין הוא ראוי לשמש חבר בוועדה או שבית המשפט קבע לגביו שעבר עבירה כאמור; לעניין זה "הורשע" – לרבות מי שבית משפט קבע כי ביצע את העבירה;

	
	
	
	(2)
הוגש נגדו כתב אישום או קובלנה בעבירה כאמור בפסקה (1).

	
	
	
	(3)
הוא עלול להימצא, במישרין או בעקיפין, באופן תדיר, במצב של ניגוד עניינים בין תפקידו כחבר ועדה לבין עניין אישי או תפקיד אחר שהוא ממלא; לעניין זה, "עניין אישי" –לרבות עניין אישי של קרובו או של גוף שהוא או קרוב שלו הם בעלי שליטה בו.

	הפסקת כהונה או השעייה
	5.
	(א)
חבר ועדה המבקש לסיים את כהונתו לפני תום תקופת הכהונה לה מונה, יגיש כתב התפטרות לשר וכהונתו תופסק לא יאוחר מ-60 ימים ממועד הגשת כתב ההתפטרות.


	
	
	(ב)
השר רשאי, בהודעה בכתב, להעביר חבר ועדה מכהונתו בהתקיים אחד מאלה:

	
	
	
	(1)
נבצר ממנו דרך קבע למלא את תפקידו;

	
	
	
	(2) 
הוא חדל מלמלא אחר תנאי הכשירות לפי סעיף 25(ב) לחוק, שמכוחם מונה לחבר ועדת המשמעת;

	
	
	
	(3)
התקיים בו האמור בתקנה  4(1) או (3);

	
	
	
	(4)
התקיימו בו נסיבות אחרות שבשלהן אין הוא ראוי לכהן כחבר ועדת המשמעת.

	
	
	(ג)
השר רשאי, בהודעה בכתב, להשעות חבר ועדה מכהונתו אם הוגש נגדו כתב אישום או קובלנה בעבירה כאמור בתקנה 4(1) – עד מתן פסק דין סופי בעניין.


<נירה למאעי רכלבסקי:>
עכשיו סעיף שקצת שינינו. הוספנו "סמכות לסיים דיון". 
	סמכות לסיים דיון
	6.
	חבר ועדה שהתפטר או שתמה תקופת כהונתו, יהיה מוסמך לסיים את הדיון שהחל בו בתוך שישה חודשים מיום שהסתיימה או נפסקה כהונתו זולת אם ראה השר כי יש הצדקה לקיצור התקופה, ובלבד שכהונתו לא הסתיימה בשל עניינים המנויים בתקנות 4, 5(ב) ו-5(ג).

	ניגוד עניינים
	7.
	חבר ועדה יימנע מלדון בתיק אם הוא עלול להימצא, במישרין או בעקיפין, במצב של ניגוד עניינים בין תפקידו כחבר הוועדה לבין ענין אחר שלו.

	אי תלות
	8.
	במילוי תפקידו אין על חבר ועדת המשמעת מרות זולת מרותו של הדין
מיום 7.4.2013
תיקון מס' 7
ס"ח תשע"ב מס' 2378 מיום 7.8.2012 עמ' 658 (ה"ח 471)
הוספת סעיף 14ט


<נירה למאעי רכלבסקי:>
אני רוצה להוסיף עוד משהו בעל-פה תוך כדי ההתכתבויות והנוסח ששינינו קצת. בחוק קבענו שחברי ועדת משמעת יהיו ממקצועו של הנקבל. 

<היו"ר אלי אלאלוף:>
איזה ניואנס של מקצוע? 
<נירה למאעי רכלבסקי:>
אני כמי שניסחה את החוק המקורי והייתה בוועדה כיועצת משפטית, הנחתי שהכוונה – כמו שחשבנו אז שמאחר שהנדסאות זה מקצוע רחב מאוד וקיימים מקצועות שונים לחלוטין בתוך הכשירות הזאת של הנדסאות – יש הנדסאות בניין, יש הנדסאות חשמל, יש הנדסאות אלקטרוניקה – שהרעיון שחברי הוועדה יהיו מהמקצוע של האדם שנגדו מנהלים את ההליך. כי כשאתה מבצע עבירה אתית במהלך עבודתך כהנדסאי חשמל יש משמעות מאוד מקצועית ספציפית למה שעשית, ורצוי שמי ששופט אותך יבין עד כמה חמור מה שעשית, עד כמה זה מקובל או לא מקובל בגלדה וכדומה. 

<היו"ר אלי אלאלוף:>
כל חברי הוועדה צריכה להיות מורכבת מאנשי המקצוע?
<נירה למאעי רכלבסקי:>
ענו לי שלא; שהכוונה היא להפריד את זה בין הנדסאי לטכנאי. פרשנית זה נראה לי לא סביר. לדעתי, מחזיקים בדעה זאת לא רק עורכי דין אלא גם מנהל המועצה והקובלת. דיברתי גם עם קובלים מהעבר.

אני רוצה לשים על השולחן שאני חושבת שרצוי – והבנתי שיפעלו – שגם אם נותנים את הפרשנות הזאת רצוי עד כמה שאפשר להביא – ואני מבינה שלא קל להביא. אבל אפשר ליצור פול וכל פעם שמתנהל הליך להביא מהפול חבר ועדה שמתאים במקצוע.

<היו"ר אלי אלאלוף:>
רק חבר אחד. 

<נירה למאעי רכלבסקי:>
שניים מהמקצוע. אחד עובד מדינה, ואחד לא עובד המדינה. יכול להיות שיש תחום נידח או מדור נידח בתוך ההנדסאות שלא ימצאו מישהו שראוי לכהן, אבל בגדול זאת הייתה הכוונה, וזה נראה לי גם ההיגיון.
<היו"ר אלי אלאלוף:>
כדאי שתחברו את זה עם התואר. אם זה הנדסאי לענייני חשמל אז תביאו מומחה לחשמל. לא חייבים לחפש מישהו אם הוא עשה עבירה שלא ידע לחבר את השקע לתקע. 
<נירה למאעי רכלבסקי:>
ברור. 

<היו"ר אלי אלאלוף:>
לכן לדעתי, זה פלפול שמכביד על המערכת. ההתכנסות של הוועדה צריכה להיות לפעמים זריזה, וזה ייקח זמן עד שיכנסו אותה, וינטרל את הנתבע ואת מה שהוא תובע. תקלו בזה. זה כבד מדי. זאת משפטיזציה כבדה. סליחה על ההערה. 
<נירה למאעי רכלבסקי:>
בסדר. אתה מסכים עם נציגי המשרד. 

<היו"ר אלי אלאלוף:>
אני הולך איתם. אני רוצה להקל. 

<דקלה חורש:>
לפי הפרשנות, השר יקבע הרכבים של חברי ועדות משמעת וממלאי מקום. המנהל יוכל למלא את ממלא המקום - -
<היו"ר אלי אלאלוף:>
ועל זה תפסידו הרבה כסף. זה עולה הרבה כסף. אנשים יבואו בהתנדבות לוועדת משמעת? ואם תמשיכו לתת להם שישה חודשים להגיב? כולם יבקשו כסף, חבר'ה. מספיק. תוציאו כסף על הדברים הכי טובים והכרחיים. 
<דקלה חורש:>
הרצון שתהיה לנו גמישות, אבל ככל האפשר נעשה את זה בתוך הענפים הקיימים: הנדסאות בניין, אדריכלות וכדומה. 
<היו"ר אלי אלאלוף:>
אם המחלוקת התעוררה סביב מקצוע שמעניק תואר מסוים אז - -

<דקלה חורש:>
אז נוכל לקבל חוות דעת. 

<היו"ר אלי אלאלוף:>
- - אז יהיה אדריכל אחד וכדומה. אל תכבידו. שני נציגים זה מיותר. 

<נירה למאעי רכלבסקי:>
זה בחוק. 

<דקלה חורש:>
זה קבוע בחוק. 

<היו"ר אלי אלאלוף:>
אז אל תשנו. 

<נירה למאעי רכלבסקי:>
סיימנו להקריא את התקנות. 

<היו"ר אלי אלאלוף:>
תודה. מי בעד? מי נגד? 

הצבעה

בעד התקנות – רוב
נגד – מיעוט
נמנעים – אין
תקנות ההנדסאים והטכנאים המוסמכים (דרכי מינוי, תקופת כהונה, סייגים למינוי של ועדת משמעת), התשע"ו-2016, אושרו. 

<היו"ר אלי אלאלוף:>
תודה. התקנות אושרו. הישיבה נעולה. 

<הישיבה ננעלה בשעה 10:55.>

